Чујте Срби! Чувајте се себе (А. Рајс)/2.8
О ИНТЕЛИГЕНЦИЈИ
КСЕНОФОБИЈА
И САМОЉУБЉЕ

Интелигенција је успела у том подухвату погубном по земљу. Истинске вредности српских земаља, посебно оне којима ваша земља дугује, истиснуте су. Интелигенција љубоморно пази да нове и поштене снаге не прокрче себи пут. Чим неку открије, удара је по глави док не утоне у блато. Интелигенција вам се бацила слепо у страначку политику, за коју је знала да ће бити диктатор земље. Колико се универзитетских професора и других интелектуалаца не кандидује на свим изборима? "Интелигенција", којој не недостаје искривљена памет упркос претварању и сервилном опонашању сваке лоше "модерне" тековине елите са старијом културом савршено увиђа да не успева да се изједначи с њом зато што она има и стари фонд стварних вредности које ова не познаје. Зато из дна душе и из свег срца завиди свим образованим странцима. Сматра да је понижена и због то понижења свети се странцима који живе у вашој земљи. То је одвратна ксенофобија, јер у њеној основи није неко родољубиво осећање, већ ружно и малоумно самољубље. Ако и није препоручљива, ксенофобија се у неким случајевима може опростити, и то онда када проистиче из страха за добро отаџбине. Ако је изазива искључиво егоистична завист, као што је то случај са вашом интелигенцијом, онда је мрска и малоумна.

Чујте Срби! Чувајте се себе (А. Рајс)